****Forslag til leserinnlegg: Kommuneøkonomi****

**Velferd starter i kommunene**

Alle bor og lever livene sine i en kommune.

Her skal barna vokse opp, innbyggerne bli gamle, arbeidsplassen og hverdagslivet fungere.

God offentlig velferd og service er en bærebjelke for et godt og livskraftig samfunn, for trygghet i hverdagen til folk og en helt nødvendig infrastruktur for næringslivet. Derfor er god kommuneøkonomi så viktig og det å styrke lokalsamfunnenes velferd er et verdivalg, der fellesskapet for de mange settes foran skattelette for de få rikeste.

SV vil styrke kommunenes og fylkenes økonomi med over 5 milliarder kroner i 2020 slik at de kan gjøre alle de viktige oppgavene for innbyggerne sine. Det er ikke skoleeleven, hjelpepleieren eller bestemor som koster for mye. Det er snarere at regjeringen ikke har prioritert det som er viktigst. I tillegg til økningen i kommuneramma, kommer også andre økte bevilgninger til kommunene, som 250 millioner kroner til flere stillinger i det kommunale barnevernet og 200 millioner kroner til næringsutvikling i fylkeskommunene.

I alt for mange kommuner melder lærere og ansatte i helse og omsorg at de ikke får dagene til å strekke til. Det trengs flere ansatte, og ansatte koster penger. Framover vil det være behov for enda flere kvalifiserte ansatte, for befolkningen blir eldre. Det trengs også mer penger til rehabilitering, hjelpen til psykisk syke må bli mye bedre, og barnevernet og skolehelsetjenesten trenger i likhet med helse og omsorg flere ansatte.

I tillegg må kommuner og fylker ta sitt ansvar for å kutte klimagassutslipp og de får store utgifter for å redusere skader fra klimaendringene. Da trenger de penger til bedre kollektivtrafikk, mer gang- og sykkelveier, og til flom- og skredforebygging.  Gjør vi disse oppgavene godt, vil det gi arbeid til mange, og et tryggere og bedre liv for store og små.